
Forord

Hvordan er det å være eldre i dagens samfunn? Som med folk flest, vil det oppleves forskjellig fra person til person. Men noe har vi felles, og det er at vi har lagt et langt liv bak oss og er eldre. Vær aktiv, bruk hode og søk fellesskap med andre, er gode råd vi eldre ofte får. Hvordan skape fellesskap som samtidig stimulerer til vekst og kreativ tenkning? I denne boken vil leseren møte en gruppe eldre som liker å skrive og dele sine tanker med andre.

Gruppens faste møtested har vært Frogner seniorsenter. I det gulmalte huset på Shafteløkken har vi i ti år disponert en hyggelig stue for våre to timers lange møter annen hver onsdag. Ofte har møtene strukket seg ut over de faste timene, og gjerne fortsatt i stedets trivelige kafeteria med kaffe og smørbrød. Journalist Tine Kolstad var skrivegruppens veileder i flere år. Også Sigrid Quist Hommersand skal nevnes. Hun var i en periode både skribent og gruppens veileder. Medlemmene i gruppen har svært forskjellig utdannelse og yrkesbakgrunn, noe vi håper har bidradd til perspektivmangfold og bredde i tekstene. Det har vært helt opp til den enkelte hvordan og hva som formidles. Det eneste kravet har vært at alle i gruppen deler det de har skrevet. På møtene har tekstene blitt formidlet både skriftlig og ved høytlesing, for så å bli kommentert og redigert av alle i gruppen. Å få samlet innholdet i boken har tatt tid. Igjen har det vært opp til den enkelte å avgjøre størrelsen på sitt personlige bidrag. Dette gjør at innleggene vil variere i lengde under de respektive kapitlene.

Hva ønsker vi med boken? Vi ønsker at boken kan inspirere eldre til å skrive om sine liv og dele det med andre. Kreativ tenkning går aldri ut på dato. Også håper vi at boken skal spre glede og kanskje bidra med ny kunnskap om livet, mennesket, kjærligheten og døden. 


Til minne om Nina Cathrine Ryen (1951-2025)

Det var med stor sorg vi mottok meldingen om at Nina Cathrine Ryen døde søndag 28. september 2025. Hun var et aktivt og engasjert medlem av gruppen, og deltok sammen med oss helt til gruppen hadde sin sommeravslutning i juni. Nina Cathrine vil bli husket som en inspirerende, varm og raus person. Fred være med hennes minne. Med tillatelse fra familien har vi gleden av å presentere et utvalg av Nina Cathrines tekster bakerst i boken.  

